钦定古今图书集成/理学汇编/学行典/第132卷 > 徐三重庸斋日记 > 《敬斋箴》朱熹
## 钦定古今图书集成/理学汇编/学行典/第132卷 > 徐三重庸斋日记 > 《敬斋箴》朱熹

正其衣冠，尊其瞻视。潜心以居，对越上帝。足容必重，
手容必恭。择地而蹈，折旋蚁封。出门如宾，承事如祭。
战战兢兢，罔敢或易。守口如瓶，防意如城。洞洞属属，
毋敢或轻。不东以西，不南以北。当事而存，靡他其适。
勿贰以二，勿参以三。惟精惟一，万变是监。从事于斯，
是曰“持敬。”动静勿违，表里交正。须臾有闲，私欲万端。
不火而热，不冰而寒。毫厘有差，天壤易处。三纲既沦，
九法亦斁。於乎小子，念哉敬哉。墨卿司戒，敢告灵台。